Πρόκληση υπερτροφίας αριστερής κοιλίας μετά από πειραματική στένωση κατιούσης θωρακικής αορτής σε κονίκλους Νέας Ζηλανδίας
Authors: Τσίγκας Γρηγόριος 
Published: September 2021

Σκοπός: Η περιγραφή ενός καινοτόμου, ελάχιστα επεμβατικού ενδοαγγειακού μοντέλου πρόκλησης, προοδευτικής υπερτροφίας του μυοκαρδίου σε νεαρά λευκά κουνέλια Νέας Ζηλανδίας με στόχο την εφαρμογή του σε πειραματικά πρωτόκολλα μελέτης της καρδιακής υπερτροφίας λόγω υπερφόρτισης πίεσης - αυξημένου μεταφορτίου. Μέθοδος: Εννέα κουνέλια υποβλήθηκαν σε καθετηριασμό της αορτής χρησιμοποιώντας την διαωτιαία οδό. Υπό ακτινοσκόπηση, ένα μη επικαλυμμένο μεταλλικό stent (ενδοπρόθεση) φορτωμένο σε ένα καθετήρα με μπαλόνι το οποίο είχε το μισό μήκος από το stent (λόγος μήκους stent / μήκος μπαλονιού 2/1), εκπτύχθηκε στην κατιούσα θωρακική αορτή παίρνοντας ένα σχήμα χοάνης. Άλλα 9 ζώα υποβλήθηκαν σε μια εικονική διαδικασία, ακολουθώντας όλα τα βήματα χωρίς όμως την τοποθέτηση της ενδοπρόθεσης (sham operation). Τα πειραματόζωα παρακολουθήθηκαν σε ειδικά κλιματιζούμενους χώρους - κλουβιά. Στον ένα μήνα διεξήχθη αξονική τομογραφία με χορήγηση σκιαγραφικού για να επιβεβαιωθεί η βατότητα της αορτής καθώς και τυχούσες εμβολικές επιπλοκές. Η αξονική τομογραφία με σκιαγραφικό επαναλήφθηκε στους 3 μήνες και κατόπιν τα πειραματόζωα ζυγίσθηκαν και θυσιάστηκαν. Έγινε επίσης ζύγισμα στις καρδιές που ελήφθησαν μετά την νεκροτομή των ζώων και ακολούθησε ιστολογική επεξεργασία των δειγμάτων. Η καρδιακή υπερτροφία εκτιμήθηκε συγκρίνοντας την αναλογία βάρους καρδιάς προς βάρος σώματος των πειραματόζωων. Για να αξιολογήσουμε και να συγκρίνουμε το μέγεθος των καρδιομυοκυττάρων μεταξύ των 2 ομάδων χρησιμοποιήσαμε ειδική χρώση με φθορίζουσα συγκολλητίνη σπόρων σιταριού (WGA - Wheat germ agglutinin). Τα stents μετά από ειδική επεξεργασία και μονιμοποίηση σε πολυμερές υπεβλήθησαν σε ιστομορφομετρία. Εκχυλίσματα καρδιάς αναλύθηκαν και έγινε ποσοτικοποίηση της έκφρασης του αγγειακού ενδοθηλιακού αυξητικού παράγοντα (VEGF) και της πλειοτροπίνης (ΡΤΝ) χρησιμοποιώντας την μέθοδο ηλεκτροφορητικού διαχωρισμού και ανοσοαποτύπωσης (Western Blot). Η αγγειογένεση στο μυοκάρδιο των 2 ομάδων εκτιμήθηκε και ποσοτικοποιήθηκε χρησιμοποιώντας μια μέθοδο βασισμένη σε υπολογιστική ανάλυση εικόνων που πάρθηκαν μετά από ειδικής επεξεργασία της ανοσο-αντιδραστικότητας των καρδιομυοκυττάρων για CD34 και VEGF.Αποτελέσματα: Μετά από 3 μήνες, η μικροσκοπική ανάλυση των εγκάρσιων τομών των αορτών που συλλέχθηκαν, έδειξε απόφραξη λόγω δημιουργίας θρόμβου του περιφερικού μη εκπτυγμένου τμήματος του stent και στοιχεία θρόμβου στο όριο της μεταβατικής ζώνης μεταξύ πλήρως και μη εκπτυγμένου τμήματος. Υπήρξε μια αύξηση περίπου +10% της αναλογίας βάρους καρδιάς προς βάρος σώματος των πειραματόζωων με την τοποθέτηση stent σε σύγκριση με την ομάδα ελέγχου (η απόλυτη διαφορά λόγων ήταν 0.02 ± 0.01%, p = 0.02). Η έκφραση των VEGF και CD34 ήταν σημαντικά κατασταλμένη, αλλά η έκφραση της ΡΤΝ ήταν σημαντικά αυξημένη στην ομάδα της προκληθείσης μυοκαρδιακής υπερτροφίας (ομάδα stent). Η μυοκαρδιακή υπερτροφία επιβεβαιώθηκε χρησιμοποιώντας χρώση για συγκολλητίνη σπόρων σιταριού, όπου παρατηρήθηκε στατιστικά σημαντικά αυξημένο εμβαδόν διατομής των καρδιομυοκυττάρων της ομάδος με stent (+38.4%, p <0.0001) σε σύγκριση με τα ζώα ελέγχου.Συμπεράσματα: Αυτή η ελάχιστα επεμβατική τεχνική της διαωτιαίας εισαγωγής stent σε σχήμα χοάνης στην κατιούσα θωρακική αορτή των πειραματόζωων, αποτελεί μια καινοτόμο τεχνική με την οποία μπορεί να επιτευχθεί προοδευτικά μυοκαρδιακή υπερτροφία λόγω του αυξημένου μεταφορτίου.